Kasahstani pealinnas Astanas lõppeb täna OSCE Parlamentaarse Assamblee (PA) täiskogu. Istungjärku lõpetav assamblee täiskogu kinnitas  lõppdokumendina Eesti delegatsiooni algatatud resolutsiooni küberturvalisuse ja küberkuritegevuse kohta, mis saavutas üldise poolehoiu PA esimeses komitees.    Pärast teravat diskussiooni võttis täiskogu tähelepanuväärse häälteenamusega vastu ka resolutsiooni Gruusia turvalisuse kohta, mis kutsub Vene Föderatsiooni valitsust hoiduma sammudest, mis rikkudes OSCE standarte ja üldkehtivaid rahvusvahelisi norme ohustavad Gruusia suveräänsust, teatas riigikogu pressitalitus.    Samuti võeti vastu  Vene delegatsiooni poolt blokeeritud resolutsioon Golodomori (stalinistliku režiimi tahtlikult esilekutsutud näljahäda, mis tõi aastatel 1932-1933 kaasa miljoneid inimohvreid) kohta.